MRK verkla Agrizzi by gelykheidshofAngelo Agrizzi, voormalige operasionele hoof van die omstrede fasiliteite-bestuursgroep Bosasa. Foto: Simphiwe Mbokazi /ANA Die Menseregtekommissie (MRK) gaan Angelo Agrizzi, die voormalige Bosasa-bedryfshoof en fluitjieblaser, by die gelykheidshof verkla. Dit volg nadat Agrizzi by die Zondo-kommissie van ondersoek na staatskaping erken het dat hy rassistiese uitlatings gemaak het. Agrizzi het Dinsdag erken hy is ŉ rassis nadat ŉ opname waarin hy die k-woord gebruik om na sy oudkollegas Papa Leshabane en Johannes Gumede te verwys, aan die Zondo-ondersoekkommissie voorgestel is. In die opname kan gehoor word hoe Agrizzi tekere gaan en herhaaldelik die k-woord gebruik. Volgens Gail Smith, woordvoerder van die MRK, is Agrizzi kwaadwillig en sal dit eensgesinde individue aanmoedig om dieselfde te doen indien daar geen stappe gedoen word nie. “Die kommissie meen dat Agrizzi haatspraak gepleeg het en sal om dié rede en in openbare belang ŉ gepaste gevolg versoek, waaronder ŉ bevel vir die betaling van skadevergoeding en ŉ bevel om die klerk van die gelykheidshof opdrag te gee om die saak aan die direkteur van openbare vervolgings voor te lê vir die moontlike instelling van strafregtelike optrede teen Agrizzi.” Agrizzi het in sy getuienis erken hy is ŉ rassis. “Ek is rassisties … oordeel my daarvoor … Dis in die haak,” het Agrizzi gesê voor hy verskoning gevra het vir sy uitlating en gesê het hy is “verleë en skaam”. Regter Raymond Zondo, voorsitter van die kommissie, het gesê Agrizzi se getuienis sal ondersoek word soos van ŉ regter verwag word.